Nóg 'n seks-aantyging teen 'Amerika se pa'
JY LEES NOU Nóg 'n seks-aantyging teen 'Amerika se pa'
Die model en TV-aanbieder Janice Dickinson het die komediant Bill Cosby ook nou van seksuele aanranding beskuldig.
#476582901 / Bill Cosby - gettyimages.com
In 'n onderhoud met Entertainment Tonight het Janice gesê die voorval het in 1982 in Lake Tahoe, Kalifornië, gebeur toe Bill daar 'n verskyning gemaak het.
Sy het aan die TV-program gesê sy het in 2002 daarvan melding gemaak in haar outobiografie, No Lifeguard on Duty: The Accidental Life of the World's First Supermodel, maar Bill, wat as 'Amerika se pa' soms bekend staan, en sy prokureurs het druk op haar en haar uitgewer uitgeoefen om die besonderhede te verwyder.
Bill se reklamebeampte kon nie vir kommentaar bereik word nie.
In die onderhoud het Janice gesê sy het Bill in Lake Tahoe ontmoet nadat hy gesê het hy sou haar met haar sangloopbaan help. Haar agent het hulle vroeër aan mekaar voorgestel; Janice het gehoop dat sy 'n rol op The Cosby Show sou losslaan.
#124878987 / Janice Dickinson - gettyimages.com
Janice het gesê ná ete was sy en Bill in haar hotelkamer en dat hy haar 'n glas rooiwyn en 'n pil gegee het. Sy het aan Entertainment Tonight gesê sy het maagpyn gehad en het vir die pil gevra. "Ek het die volgende oggend wakker geskrik sonder my nagklere aan en ek het onthou voor ek aan die slaap geraak het, het hierdie man my seksueel aangerand," het sy gesê. Sy het gesê sy onthou hoe Bill sy kamerjas uittrek en op haar kom lê.
'Ek doen dit omdat dit die regte ding is.'
Sy het gesê sy het hom nooit oor die voorval gekonfronteer nie.
"Ek doen dit omdat dit die regte ding is; dit het met my gebeur en is 'n ware verhaal," het sy gesê.
In die memoir het Janice beskryf hoe sy 'n uitnodiging na sy hotelkamer van die hand gewys het en aan Bill gesê het sy is te moeg.
"Is dit al wat ek kry ná wat ek alles vir jou gedoen het?" het Bill volgens Janice gesê. Hy het "my toe die vuilste, gemeenste kyk gegee en die hotelkamer se deur in my gesig toegeslaan", het sy geskryf.
Bill is nooit formeel aangekla nie, maar het in 2006 'n siviele saak met 'n ander vrou geskik oor 'n voorval in 2004.
Die aandag is in die afgelope weke op die akteur se verlede gevestig toe nog 'n komediant, Hannibal Buress, Bill tydens 'n optrede 'n verkragter genoem het. Twee ander vroue het ook na vore getree met aantygings van seksuele aanranding, insluitend Barbara Bowman, wat 'n aanlyn rubriek in die Washington Post geskryf het.
Bill het nog nie kommentaar gelewer nie, en sy prokureur, John P. Schmitt, het Saterdag 'n verklaring uitgereik waarin hy gesê het sy kliënt sal nie reageer op "dekade oue, onwaar" bewerings nie. John het later die saak van 2006 uit die verklaring verwyder.